Judeyenevwi giwewkistenkis aynte Jerusalém igkis awahkise gaytakis neras muwvegviyene gikakkis gayavetnikis gimin Joawh Batista.
Igkis awna gitkis:
— Ataknabay git Joawh Batista.
Ayapnay ku pariyene ig.
Igkis timapni hene,
igkis tivik.
Igkis danuh atere,
igkis ayavgi:
— Kiyavwiye,
pariyenekap?
Ba pisnewa Cristo?
Ba pisnewa Uhokri gikanyan adahan ukumaduketni?
Igme kaytwa giwnkis huwewehe.
Ig awna:
— Kawa.
Nah ka Cristoma.
Igkis timapni hene,
igkis awna:
— Pariyenekap nikwe?
Ba pisnewa amekene Eliyas kannikaw akiw?
Igme kaytwa giwnkis:
— Kawa.
Nah kawnata amekene Eliyasma.
Igkisme awna:
— Ba pisnewa ner Uhokri gawneve ku kamin minikwak amekene Moís kinetihwa ku ig awahkiska atanek?
Igme kaytwa giwnkis:
— Kawa.
Nah kawnata ignema.
Igkis timapni hene,
igkis awna git:
— Pariyekap nikwe?
Amawka usuh akkap gitkis wawahkisten.
Uya akki wotuh ku pariye pis.
Igme kaytwa giwnkis:
— Nah ner ku kamin Uhokri gawneve amekene Izaíyas kinetihwa minikwak.
Ig awna ku pahavwi ayta gavitkiya Ukivarawiy,
adahan ahegbetevye madikte gavit.
Ig awna ku ig ner pahavwi kinetihwanek gitkis hiyeg ay amadga amatap.
Avim ini ig awnanek akak gihawna:
“Ahekbetanabay yihiyekemni gavit Ukivarawiy gaytni.
Ig nehmnik ig.”
Henewatbaki.
Nawhnewa ner pahavwi ay kuri,
ig Joawh Batista awna.
Neras awaykemni ku pariye kinetihwene gikak Joawh Batista,
igkis gaytakis farizewkis.
Ayge nikwe igkis ayavgi:
— Ku pis ka Cristoma,
ku pis ka amekene Eliyasma,
ku pis kawnata Uhokri gawnevema,
kariwntak pis uti pikumadukan adahan pis kaywa hiyeg?
Ba piwnteknewa?
Igme kaytwa giwnkis:
— Nahwa kadahan ini nukumadukan adahan nah kaywene hiyeg ahakwat un.
Heneme ay pahavwi ubetwiy ku pariye ka aynsima gikytani mpiyan.
Yis ka hiyakgi.
Ig nehmnikuhpiye nuhavuh butte heneme ig ka aynsima gikiytani mpiyan.
Nah yuma nukiytanisima gitivut adahan nah ayavig wiwh gikaswatni gikugkaptak.
Igkis kinetihwene inakni hene ayge paytwempu Betaniya.
Ini paytwempu kennesa arimkat warik Jordawh.
Ayge Jordawh ku kiney ig Joawh Batista kaywene hiyeg.
Hewke akiw ig Joawh Batista hiyap Kiyavwiye Jesus mpiya gimuniw.
Ig hiyapni hene,
ig awna gitkis hiyeg:
— Ivegnay ner igyewatnene muwtohyan giwntekne Kiyavwiye Uhokri.
Wixwiy inpawa umah muwtohyan udukwenavrikwiy adahan igkis katiwnihne udahanwiy utaraksanwiy.
Igkis muwtohyan he arakaknen gidahan ner awayg.
Igme igyewa katiwnih gidahankis madikte hiyeg gitaraksankisnek.
Ignewa ner ku pariye nah kinetihwa gimin ku ig nehmnikuhpiye nuhavuh butte heneme ig ka aynsima gikiytani mpiyan mmanawa avit nah ay ig ayiva ay kuwis.
Pitatye nahwa ka hiyakgi ba ig giwntakwatma Kiyavwiye Uhokri.
Kurime nah hiyak.
Nah awahkiska ayta adahan nah gekkepten yit,
yis hiyeg izhaewyenevwi.
Adahanikwa inin nah ayta kaywene hiyeg ahakwat un.
Avim ini ig Joawh Batista akkamnihne ku samah ig hiyap Kiyavwiye Uhokri Gitip ayta inuriktak,
gihivak ke pahavu tukwabe,
ig misakwa givitit Kiyavwiye Jesus.
Giwn:
— Avit nah hiyavgi,
nah ka hiyakgi ba ig giwntakwatma Kiyavwiye Uhokri.
Heneme ig Kiyavwiye Uhokri ku pariye nawahkisten adahan nah kaywene hiyeg ahakwat un,
ignewa akkig nutuh.
Ig awna nutuh:
“Ku pis hiyap nutivuh muhuk misakwa givitit pahavwi,
ignewatbaki ku pariye kaywa hiyeg gikak igyewa nutivuh barewvitye,
adahan ig kawihkis nudahanwa nuhiyekemni givititkis.
Ayteke nah hiyap ig Kiyavwiye Uhokri Gitip misakwa givitit ner awayg.
Inneki keh nah awna ku igyewa Kiyavwiye Uhokri gikamkayh.
Henewatbaki ig Joawh Batista awna.